L’equip sènior masculí del Club Baloncesto Andros de Burjassot jugarà en primera divisió aquesta temporada
2025-07-24

Esforç, tenacitat, infinitat de partits, moltes hores d’entrenaments per a ser els millors…aquesta és la millor carta de presentació per al sènior masculí del Club Baloncesto Andros de Burjassot que, gràcies a tot això, ha aconseguit ascendir de categoria.

Tant el Club com els components de l’equip estan celebrant aquests dies que jugaran aquesta temporada en primera divisió, “un objectiu que el club venia perseguint durant dos anys”, tal com han assenyalat fonts de l’entitat esportiva burjassotera, i que s’ha materialitzat amb la gran feina desenvolupada per l’equip que, en tot moment, ha tingut el suport de la seua directiva, del director esportiu i de tots i cadascun dels components del Club.

El Club Baloncesto Andros “es mereix estar en aquesta categoria per la seua gran trajectòria esportiva”, han remarcat les mateixes fonts, destacant que “han sigut dos anys treballant tant en els despatxos com en les pistes” i, el resultat, no ha pogut ser millor: jugar en primera divisió.